Alertă alimentară, după ce Bulgaria a transmis trei notificări în sistemul european cu privire la probe de lămâi din Turcia contaminate cu reziduuri de pesticide. Dintre loturile re-expediate în țara de origine, câteva trebuiau să ajungă în România.
Prima notificare transmisă de Bulgaria face referire la prezența reziduurilor de chlorpyrifos – methil, un pesticid din categoria insecticidelor, neautorizat în UE, din cauza posibilelor efecte genotoxice și neurotoxice. Proba de lămâi prelevată pe 25 aprilie arăta că nivelul a fost de 0,087+ / – 0,044 mg/kg, limita maximă fiind de 0,01 mg/kg, scrie G4Food. În acest caz, lotul a fost re-expediat în țara de origine, România fiind menționată ca țară implicată în acest transport.
Cea de-a doua notificară transmisă de vecinii bulgari face referire la o probă contaminată cu propiconazol, un fungicid neaprobat de UE. În acea probă de lămâi, nivelul de reziduuri de propiconazol a fost de 5,604 +/ – 2,802 mg/kg, limita maximă fiind de 0,01 mg/kg.
Bulgaria a transmis a treia notificare cu privire la o probă de lămâi contaminat cu prochloraz, un fungicid pentru care a fost stabilit un nivel maxim admis de 0,3 mg/kg. În lotul de lămâi analizat s-a descoperit că nivelul de reziduuri de prochloraz a fost de 1,508 +/-0,754 mg/kg.
Cele trei loturi au fost respinse la frontieră, iar citricele nu au ajuns pe piața din UE.